
ПРОЕКТ ЗА РЕШЕНИЕ
от 
ОБЩИНСКИТЕ СЪВЕТНИЦИ 
ОТ ГРУПАТА НА ПП ГЕРБ


Относно: Извършване на обследване, проектиране и изграждане на допълнителни паркоместа в южната част на уличната регулация на ул. „Иван Богоров“, в участъка от ос. т. 394а до ос. т. 1493

УВАЖАЕМИ ДАМИ И ГОСПОДА,

За нас, представителите на групата на ПП ГЕРБ в Общински съвет – Бургас, търсенето на ефективни решения по наболелите въпроси на града е приоритет. Един от най-сериозните и чувствителни проблеми, с които ежедневно се сблъскват гражданите, е този с недостига на паркоместа, особено в централната градска част.
Паркирането в Бургас, особено в централната градска част и прилежащите ѝ райони, се превръща във все по-сериозно предизвикателство – както за жителите на града, така и за неговите гости. В последните години, с разрастването на урбанизираната територия, увеличаването на броя на регистрираните моторни превозни средства и разрастването на туристическия поток, проблемите с намирането на паркоместа се задълбочават значително.
Особено тревожна е ситуацията в райони с публични функции – като здравни заведения, училища, административни сгради, културни и туристически обекти. Един такъв район е южната част на ул. „Иван Богоров“, който се намира в близост до Морската градина, „Комплексен онкологичен център – Бургас“, „ДКЦ II“ и други ключови инфраструктурни и социални обекти. В пиковите часове и особено през активния летен сезон, там почти не съществува реална възможност за законно паркиране. Това създава затруднения не само за гражданите и бизнеса, но и за работата на спешните и логистичните служби, и същевременно отблъсква посетители и туристи.
Като отговорни представители на местната власт, считаме, че Община Бургас трябва да продължи активно да търси нови решения – както чрез разширяване на съществуващи зони за паркиране, така и чрез изграждане на нови, функционално пригодени обекти на подходящи терени. Публичните пространства, включително и южната част на уличната регулация на ул. „Иван Богоров“, трябва да бъдат максимално ефективно използвани в полза на обществения интерес.
Затова предлагаме да бъде обследван, проектиран и реализиран проект за изграждане на допълнителни паркоместа в южната част на уличната регулация на ул. „Иван Богоров“, в участъка от ос. т. 394а до ос. т. 1493, който по наши изчисления, би могъл да поеме около 40 автомобила. Уличната регулация дава възможност за бързо и рентабилно обособяване на нова паркинг зона. Предложената локация е стратегическа – в непосредствена близост до Морската градина, както и до важни здравни заведения като „ДКЦ II“ и „КОЦ-Бургас“. Предвид необходимостта от осигуряване на нормална достъпност до ключови обществени и здравни обекти и подобряване на транспортната свързаност в района предлагаме допускане на предварително изпълнение по чл. 60, ал. 1 от АПК.

[bookmark: _GoBack]Предвид гореизложеното и на основание чл. 21, ал. 2 и ал. 1, т. 23 от Закона за местното самоуправление и местната администрация, чл. 73, ал. 1 от Правилника за организацията и дейността на общинския съвет, неговите комисии и взаимодействието му с общинската администрация на Община Бургас, предлагаме Общински съвет – Бургас да вземе следните:

Р Е Ш Е Н И Я:

1. Извършване на обследване, проектиране и изграждане на допълнителни паркоместа в южната част на уличната регулация на ул. „Иван Богоров“, в участъка от ос. т. 394а до ос. т. 1493.
2. Средствата за изпълнението на т. 1 да бъдат осигурени от Бюджета на Община Бургас по Дейност 606: Изграждане, ремонт и поддържане на уличната мрежа, параграф 10-30 – текущ ремонт.
3. На основание чл. 60, ал. 1 от АПК, допуска предварително изпълнение на настоящото решение, предвид необходимостта от осигуряване на нормална достъпност до ключови обществени и здравни обекти и подобряване на транспортната свързаност в района.

ПРИЛОЖЕНИЯ:
1. Извадка от https://egis.smartburgas.eu/map
С уважение,

